IZVEDBENA UREDBA KOMISIJE (EU) 2020/887

z dne 26. junija 2020

o spremembi Izvedbene uredbe (EU) 2019/66 glede pregledov rastlin za saditev po uvozu

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 22(3) Uredbe,

ob upoštevanju naslednjega:

(1) Izvedbena uredba Komisije (EU) 2019/66 (2) določa pravila o enotnih praktičnih ureditvah za izvajanje uradnega nadzora rastlin, rastlinskih proizvodov in drugih predmetov. Navedena pravila vključujejo preglede v prostorih izvajalcev poslovnih dejavnosti na mestih pridelave rastlin za saditev.

(2) Rastline za saditev v stadiju mirovanja, razen semena, lahko predstavljajo enotne nevarnosti in tveganja za zdravje rastlin, ker v času njihovega pregledovanja na mejnih kontrolnih točkah ali kontrolnih točkah morda ni mogoče ugotoviti prisotnosti ali simptomov škodljivih organizmov. Vendar se takoj po navedenih pregledih navedene rastline za saditev sprostijo v prosti promet, skupaj z rastlinskim potnim listom za premike po ozemlju Unije.

(3) Zato in zaradi odziva na navedena tveganja je primerno, da se po uvozu izvedejo fizični pregledi v prostorih izvajalcev vsaj v prvi rastni sezoni, da se z večjo gotovostjo ugotovi prisotnost karantenskega škodljivega organizma za Unijo, karantenskega škodljivega organizma za varovano območje ali škodljivega organizma, za katerega veljajo ukrepi, sprejeti v skladu s členom 30(1) Uredbe (EU) 2016/2031 Evropskega parlamenta in Sveta (3). Za kar najbolj učinkovito in sorazmerno izvajanje navedenih pregledov bi morali pristojni organi na podlagi nadzornega načrta, ki se pripravi v skladu z določenimi merili, določiti pogostost navedenih pregledov ter rastline za saditev, za katere veljajo navedeni pregledi.

(4) Da bi bili pregledi učinkovitejši in bolj usmerjeni v največja tveganja za zdravje rastlin, je primerno, da so osnovani na zgodovini prestrežb zadevnih škodljivih organizmov v zvezi z zadevnimi tretjimi državami porekla, prisotnosti prednostnih škodljivih organizmov v navedenih državah in razpoložljivih informacijah v sistemu upravljanja informacij za uradni nadzor (IMSOC). Države članice lahko za navedeni nadzor pobirajo pristojbine, kot je določeno v členu 80 Uredbe (EU) 2017/625.

(5) Kadar se z navedenimi pregledi ugotovi, da je prisoten karantenski škodljivi organizem ali škodljivi organizem, za katerega veljajo ukrepi, sprejeti v skladu s členom 30(1) Uredbe (EU) 2016/2031, bi morali pristojni organi rezultate pregledov v IMSOC evidentirati v ustreznem dokončanem skupnem zdravstvenem vstopnem dokumentu (CHED), kot je navedeno v členu 56 Uredbe (EU) 2017/625, kadar je napadeno rastlino mogoče izslediti do uvožene pošiljke.

(6) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Člen 1 Izvedbene uredbe (EU) 2019/66 se nadomesti z naslednjim: „Člen 1 1. Pristojni organi vsaj enkrat letno izvedejo uradni nadzor v prostorih in, če je to ustrezno, na drugih lokacijah, ki jih uporabljajo izvajalci poslovnih dejavnosti, pooblaščeni za izdajanje rastlinskih potnih listov v skladu s členom 84(1) Uredbe (EU) 2016/2031. 2. Navedeni nadzor vključuje uradne preglede in v primeru suma obstoja tveganj za zdravje rastlin tudi vzorčenje in testiranje iz člena 92(1) Uredbe (EU) 2016/2031. 3. Izvede se v najugodnejšem trenutku za odkrivanje prisotnosti ustreznih škodljivih organizmov ali znakov ali simptomov njihove prisotnosti. 4. Pristojni organi poleg nadzora iz odstavkov 1 do 3 izvajajo tudi fizične preglede rastlin za saditev, razen semen, vključno z gomolji, čebulicami in korenikami, ki so bile vnesene v Unijo v stadiju mirovanja. Pristojni organi navedene preglede izvedejo v prvi rastni sezoni po uvozu na nekaterih od navedenih rastlin, opredeljenih na podlagi nadzornega načrta iz odstavka 5. 5. Pristojni organi določijo pogostost pregledov iz odstavka 4 na podlagi nadzornega načrta, ki se določi v skladu z vsaj vsemi naslednjimi merili: (a) zgodovina in stopnja karantenskih škodljivih organizmov za Unijo, ki so jih prestregle in sporočile države članice v skladu s členom 11(c) Uredbe (EU) 2016/2031 ter za katere je bilo ugotovljeno, da so prisotni na uvoženih rastlinah, rastlinskih proizvodih in drugih predmetih; (b) pojav prednostnega škodljivega organizma v smislu člena 6 Uredbe (EU) 2016/2031 v zadevni tretji državi porekla na podlagi razpoložljivih tehničnih in znanstvenih informacij; (c) informacije, ki so na voljo prek sistema upravljanja informacij za uradni nadzor (IMSOC) ali drugega uradnega opozorila; (d) biologija gostitelja in škodljivih organizmov ter drugi ustrezni pogoji za učinkovito odkrivanje karantenskega škodljivega organizma ali škodljivega organizma, za katerega veljajo ukrepi, sprejeti v skladu s členom 30(1) Uredbe (EU) 2016/2031. 6. Kadar navedeni pregledi iz odstavka 4 pokažejo prisotnost karantenskega škodljivega organizma ali škodljivega organizma, za katerega veljajo ukrepi, sprejeti v skladu s členom 30(1) Uredbe (EU) 2016/2031, pristojni organi rezultate pregledov v IMSOC evidentirajo v ustreznem dokončanem skupnem zdravstvenem vstopnem dokumentu (CHED), kot je navedeno v členu 56 Uredbe (EU) 2017/625, kadar je napadeno rastlino mogoče izslediti do uvožene pošiljke.“

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. junija 2020 Za Komisijo Predsednica Ursula VON DER LEYEN

(1) UL L 95, 7.4.2017, str. 1.

(2) Izvedbena uredba Komisije (EU) 2019/66 z dne 16. januarja 2019 o pravilih glede enotnih praktičnih ureditev za izvajanje uradnega nadzora rastlin, rastlinskih proizvodov in drugih predmetov, da se preveri skladnost s pravili Unije o ukrepih varstva pred škodljivimi organizmi rastlin, ki se uporabljajo za navedeno blago (UL L 15, 17.1.2019, str. 1).

(3) Uredba (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (UL L 317, 23.11.2016, str. 4).